
A parlagfű (Ambrosia artemisiifolia L.) szerveinek és pollenjének morfológiája és a környezetszennyezés kapcsolata

Összefoglaló
A parlagfű pollen légköri koncentrációja és az allergiában betöltött szerepe mellett nem elhanyagolható tényező a környezetszennyezés és a pollen által kiváltott allergiás reakciók fokozódása közötti kapcsolat Irodalmi adatok igazolják, hogy tolerálja a talaj nehézfém szennyezését is. A talaj kadmium-, réz-, nikkel- és cinktartalmának növekedésével nő a gyökerek, levelek és porzós virágzatok kadmium-, réz-, nikkel- és cinktartalma. Az azonos mintavételi időben gyűjtött pollen hidratált és a dehidratált formáinak egymáshoz viszonyított mennyisége a talaj nehézfémtartalmának függvényében változik.
Vizsgálatainkban arra kerestük a választ, hogy réz és kadmium kezelés hatására megfigyelhető-e morfológiai változás a növény különböző részein (gyökér, a szár, a levél, virágzat és pollen ) és ha igen milyen mértékű. Vizsgálataink során vízkultúrás kísérletet alkalmaztunk. A virágporszemek morfológiáját sztereomikroszkóppal és elektronmikroszkóppal tanulmányoztuk.
Mivel a közlekedésből, az ipari és a mezőgazdasági tevékenységből származó szennyezőanyagok nagy része a környezetünkbe kerül, ezért összehasonlítottuk a mezőgazdasági területről, iparterületről és ruderáliáról származó virágporszemek morfológiáját és életképességét.
A parlagfű gyökér,- szár- és virágzati tengelyének hosszúsága rézkezelés hatására a kontrollhoz képest szignifikánsan csökkent. A növény nedves és száraztömegére vonatkoztatott értékek mind réz mind a kadmium kezelésnél kisebbek a kontrollhoz képest valamennyi vizsgált növényi szerv esetében. A pollen morfológiája a kadmium és réz kezelés hatására változott. A kontroll parlagfüvek pollenmintáiban a deformált pollen átlagos száma nem éri el a 10%-ot. A kadmiummal kezelt növényeknél több, mint 40%-ban deformáltak a virágporszemek. A réz kezelés hatására a pollendeformáltság meghaladja az 50%-ot.
A környezetszennyezésnek erősebben kitett területeken a parlagfű pollen morfológiai változása szintén megfigyelhető volt. A ruderáliáról származó pollenmintákban az átlagos deformált pollenszám 40%-os. Szignifikánsan nagyobb értékeket kaptunk az iparterületről és a mezőgazdasági területről származó mintáktól. A deformált pollen mennyiségével korrelál a vitalitásvizsgálat eredménye. A ruderáliáról származó virágporszemek prolin koncentrációja volt a legkisebb.
Eredményeink felhívják a figyelmet, hogy a környezetszennyezés befolyásolja a pollenmorfológiát, hatással van a virágporszemek életképességére, ami módosíthatja az allergiás tüneteket.



